Diari Oficial de la Generalitat Valenciana


Sumari del DOGV 4247, del 13-05-2002 (2002/4862)

RESOLUCIÓ de 8 d'abril de 2002, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV d'unió entre les línies Xàbia-Cabanes, al terme municipal de Xàbia (Alacant) i es declara, en concret, la seua utilitat pública. JUEXPR/2001/13(ATLIRE/2001/77).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4247

Data del DOGV
:   13-05-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/4862


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 8 d'abril de 2002, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV d'unió entre les línies Xàbia-Cabanes, al terme municipal de Xàbia (Alacant) i es declara, en concret, la seua utilitat pública. JUEXPR/2001/13(ATLIRE/2001/77). [2002/X4862]
  
Mitjançant Resolució d'aquest Servei Territorial d'Indústria i Energia, de data 19 de novembre de 2001, se sotmeté a informació pública l'aprovació del projecte d'execució, autorització administrativa, declaració, en concret, d'utilitat pública i relació concreta i individualitzada de béns i drets afectats per la indicada línia elèctrica, després de la petició prèvia, a l'empara de l'article 5 del Reglament d'Expropiació Forçosa, de l'entitat beneficiària, Iberdrola Distribución Eléctrica, SA, i es publicaren anuncis en el Diari Oficial de la Generalitat Valenciana de data 2 de gener de 2002, en el Butlletí Oficial de la Província d'Alacant de 12 de desembre de 2001 i en el periòdic La Verdad de 6 de desembre de 2001.
  
Durant el període d'informació pública es presentaren al·legacions:
  
- El senyor Joaquín Rives Marqués, propietari de les parcel·les números 2 i 4 sol·licitava: a) que la línia circulara de forma subterrània a fi de respectar el medi ambient. Així mateix, assenyalava que en el present projecte no consta el pertinent Estudi d'Impacte Ambiental que estableix la Llei 2/1989, de la Generalitat Valenciana, d'Impacte Ambiental; b) que en el supòsit que la línia no poguera circular de forma subterrània s'elevara la seua alçària de manera que circule a 15 metres des de la rasant del sòl, perquè sobre la seua parcel·la hi ha una zona de vivers de producció de plantes, i no modificar l'alçària prevista implicaria un greu risc per a les persones i els vehicles que s'encarreguen de transportar els arbres; c) que s'indemnitzen tots els danys que s'ocasionen com a conseqüència de les obres previstes en el projecte; d) que el suport núm. 3 es col·loque a 2 metres de distància del suport actual, a fi de causar un menor perjudici.
  
- L'Ajuntament de Xàbia manifestà que el projecte de referència és susceptible de sol·licitud de llicència d'obres menor i que no sabia que Iberdrola ho haguera sol·licitat. Així mateix estableix en el seu escrit el condicionat a què hauran d'ajustar-se les obres.
  
Les al·legacions van ser contestades per l'entitat beneficiària que posava de manifest el següent: en contestació a l'al·legació del senyor Joaquín Rives Marqués, Iberdrola Distribución Eléctrica, SA, manifestà: a) que el sòl de la finca de l'al·legador està classificat com a sòl no urbanitzable en grau 3 i el nostre ordenament només preveu l'enterrament de les línies elèctriques en sòl urbà o urbanitzable. Així mateix, no és procedent la tramitació de l'Estudi d'Impacte Ambiental en virtut de l'apartat 2 de l'annex 2 del Reglament de la Llei de 3 de març de 1989, d'Impacte Ambiental; b) que els nous suports del projecte de referència tindran una alçària igual o superior als que hi havia a la finca de l'al·legador i respectant sempre les distàncies fixades per l'article 35 del Reglament de Línies Aèries d'Alta Tensió, per al pas per zones d'arbres; c) que tots els béns i drets afectats pel nou projecte seran pagats per Iberdrola Distribución Eléctrica, SA, mitjançant el corresponent preu just; d) que Iberdrola Distribución Eléctrica, SA, no té inconvenient a acceptar la sol·licitud de desplaçar el suport núm. 3 a 2 metres del suport actual, sempre que els terrenys foren propietat de l'al·legador, i que no s'afecte tercers; en contestació a l'al·legació de l'Ajuntament de Xàbia, Iberdrola Distribución Eléctrica, SA, manifestà que els pròxims dies procediria a sol·licitar-li la llicència d'obres municipal per a l'execució del projecte de referència, que es realitzarà amb el condicionat establit per l'Ajuntament de Xàbia en el seu escrit de 28 de novembre de 2001.
  
Atés que s'han respectat en la mesura que ha sigut possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les instal·lacions, i sense perjudici de les corresponents indemnitzacions que hauran de ser determinades per mutu acord o mitjançant el corresponent expedient de preu just pel Jurat Provincial d'Expropiacions.
  
En virtut d'això, de conformitat amb el que s'ha disposat en el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediment d'autorització d'instal·lacions d'energia elèctrica i en els articles 53 i 54 de la Llei 54/1997, de 27 de novembre (BOE de 28 de novembre de 1997), aquest Servei Territorial d'Indústria i Energia ha resolt aprovar el projecte d'execució i autoritzar a Iberdrola Distribución Eléctrica, SA, la instal·lació de la línia aèria de mitjana tensió a 20 kV d'unió entre les línies Xàbia-Cabanes, al terme municipal de Xàbia, i declarar, al mateix temps, la seua utilitat pública, en concret, establint-se en tot cas les següents prescripcions:
  
Primera
  
En tot moment haurà de complir-se el que s'estableix en el Reial Decret 1.955/2000, d'1 de desembre, pel qual es regulen les activitats del transport, distribució, comercialització, subministrament i procediments d'autorització d'instal·lacions d'energia elèctrica, així com en la Llei 54/1997, del Sector Elèctric.
  
Segon
  
El termini d'execució de les obres i instal·lacions serà de sis mesos a partir de l'ocupació real de les finques afectades.
  
Tercer
  
Les instal·lacions que s'autoritzen per la present resolució hauran de realitzar-se d'acord amb el projecte i la resta de la documentació tècnica presentada, que queden especificats en les següents dades bàsiques:
  
La longitud total de la línia aèria serà de 566,97 metres. Tindrà l'origen en el suport número 1 L/Cabanes i el final en el suport número 6 L/Xàbia. El seu recorregut circula per la província d'Alacant, travessant el terme municipal de Xàbia.
  
Quarta
  
Els encreuaments especials i altres afeccions de béns de domini públic es realitzaran de conformitat amb els condicionats imposats pels organismes competents en cada cas.
  
Cinquena
  
Iberdrola Distribución Eléctrica, SA donarà compte de l'acabament de les instal·lacions a aquest Servei Territorial, per al seu reconeixement definitiu i l'alçament de l'acta de posada en servei de les instal·lacions; sense aquest requisit no hi podran entrar en funcionament.
  
Sisena
  
L'administració es reserva el dret a deixar sense efecte aquesta autorització en el moment en què es demostre l'incompliment de les condicions indicades, per la declaració inexacta de les dades subministrades o una altra causa excepcional que ho justifique.
  
Contra aquesta resolució, que no posa fi a la via administrativa, podrà interposar-se recurs d'alçada davant la Direcció General d'Indústria i Energia de la Conselleria d'Innovació i Competitivitat de la Generalitat Valenciana (c/ Colom núm. 32, 46530 València), en el termini d'un mes a partir de l'endemà de la publicació en el Diari Oficial de la Generalitat Valenciana, de conformitat amb el que s'ha disposat en els articles 114 i 115 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992).